10. ΑΠΟΦΑΣΗ ΥΠΟΥΡΓΩΝ ΕΘΝΙΚΗΣ ΟΙΚΟΝΟΜΙΑΣ ΚΑΙ  ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ. 20090/1314 της 22 Ιουν. /4 Ιουλ.  1994 (ΦΕΚ Β' 512) Υποχρεωτικές επιγραφές των δικύκλων ή τρικύκλων οχημάτων με κινητήρα σε συμμόρφωση προς τις διατάξεις της Οδηγίας 93/34/ΕΟΚ του Συμβουλίου των Ευρωπαϊκών Κοινοτήτων της 14ης Ιουν. 1993. Για την τροποποίηση της ανωτέρω απόφ. βλ. την με αριθ. 14134/1270/30 Μαΐου-11 Ιουλ. 2000 (ΦΕΚ Β΄ 851) όμοια απόφαση, κατωτ. αριθ. 25. Έχοντας υπόψη τις διατάξεις: 1.Του άρθρ. 84 παρ. 2 του Κ.Ο.Κ. που κυρώθηκε με τον Νόμ. 2094/92 (Α' 182) "περί κυρώσεως του Κώδικα Οδικής Κυκλοφορίας". 2.Των άρθρ. 1 παρ. 1 και 3 του Νόμ. 1338/83 (Α' 34) "Εφαρμογή του Κοινοτικού Δικαίου", όπως τροποποιήθηκε με την παρ. 1 του άρθρ. 6 του Νόμ. 1440/84 (Α'70) "Συμμετοχή της Ελλάδος στο κεφάλαιο, στα αποθεματικά και στις προβλέψεις της Ευρωπαϊκής Τράπεζας Επενδύσεων, στο κεφάλαιο της Ευρωπαϊκής Κοινότητας Άνθρακος και Χάλυβος και του Οργανισμού ΕΥΡΑΤΟΜ" και του άρθρ. 65 του Νόμ. 1892/90 (Α'101). 3.Την 414/1.11.1993 (Β'838) κοινή απόφαση του Πρωθυπουργού και του Υπουργού Μεταφορών και Επικοινωνιών "περί ανάθεσης αρμοδιοτήτων στον Υφυπουργό Μεταφορών και Επικοινωνιών". 4.Του άρθρ. 29Α του Νόμ. 1558/85 "Κυβέρνηση και Κυβερνητικά Όργανα" (Α'137) που προστέθηκε με το άρθρ. 27 του Νόμ. 2081/92 (Α'154), αποφασίζουμε: Σκοπός Άρθρ.1.-Η παρούσα απόφαση αποσκοπεί στη συμμόρφωση της Ελληνικής νομοθεσίας προς τις διατάξεις της Οδηγίας 93/34/ΕΟΚ του Συμβουλίου της 14ης Ιουν. 1993, σχετικά με τις υποχρεωτικές επιγραφές των δικύκλων ή τρικύκλων οχημάτων με κινητήρα που δημοσιεύθηκε στην ελληνική γλώσσα στην επίσημη εφημερίδα των Ευρωπαϊκών Κοινοτήτων με αριθ. L188/29.7.93 (σελ. 38 έως και 43). Πεδίο Εφαρμογής Άρθρ.2.-Η παρούσα απόφαση ισχύει για τις υποχρεωτικές επιγραφές κάθε τύπου δικύκλου ή τρικύκλου οχήματος όπως αυτός ορίζεται στο άρθρ. 1 παρ. 2 του κεφ. Ι της ΚΥΑ 21090/1874/3.6.92 (Β'  Σελ. 264,388(α) Τεύχος -Σελ.  428/14.6.93) των Υπουργών Εθνικής Οικονομίας και Μεταφορών και Επικοινωνιών, με την οποία ενσωματώθηκε στο Εθνικό Δίκαιο η Οδηγία 92/61/ΕΟΚ που αφορά έγκριση τύπου δικύκλων ή τρικύκλων οχημάτων με κινητήρα. Άρθρ.3.-Η διαδικασία χορήγησης της επικύρωσης όσον αφορά υποχρεωτικές επιγραφές ενός τύπου δικύκλου ή τρικύκλου οχήματος, καθώς και οι ισχύουσες προϋποθέσεις για ελεύθερη κυκλοφορία των εν λόγω οχημάτων, είναι εκείνες που ορίζει η ΚΥΑ 21090/1874/3.6.92 (Β' 428/14.6.93) των Υπουργών Εθνικής Οικονομίας και Μεταφορών και Επικοινωνιών στα Κεφ. II και ΙΙΙ αντίστοιχα (και με την οποία ενσωματώθηκε στο Εθνικό Δίκαιο η Οδηγία 92/61/ΕΟΚ που αφορά έγκριση τύπου δικύκλων ή τρικύκλων οχημάτων με κινητήρα). Άρθρ.4.-Οι τροποποιήσεις που είναι αναγκαίες για την προσαρμογή των προδιαγραφών των παραρτημάτων στην τεχνική πρόοδο αποφασίζονται σύμφωνα με τη διαδικασία που προβλέπεται στο άρθρ. 13 της ΚΥΑ 47271/3950/21.12.92 (Β' 764/31.12.92) των Υπουργών Εθνικής Οικονομίας και Μεταφορών και Επικοινωνιών με την οποία ενσωματώθηκε στο Εθνικό Δίκαιο η Οδηγία 92/53/ΕΟΚ που αναφέρεται στην έγκριση τύπου των οχημάτων με κινητήρα και των ρυμουλκουμένων τους. Άρθρ.5.-Από την 14 Δεκ. 1994 και εντεύθεν οι αρμόδιες Υπηρεσίες Συγκοινωνιών του Υπουργείου Μεταφορών δεν μπορούν να απαγορεύουν, για λόγους σχετικούς με τις υποχρεωτικές επιγραφές, την πρώτη θέση σε κυκλοφορία οχημάτων τα οποία φέρουν επιγραφές σύμφωνα με τις διατάξεις της παρούσας απόφασης. Από την 14 Ιουν. 1995 οι διατάξεις της παρούσας Απόφασης καθίστανται υποχρεωτικές τόσον ως προς την χορήγηση έγκρισης τύπου επιπέδου ΕΟΚ όσο και ως προς την πρώτη θέση σε κυκλοφορία οχημάτων. 'Αρθρ.6.-Ακολουθεί παράρτημα μετά 3 προσαρτημάτων ως αναπόσπαστο τμήμα της παρούσας απόφασης. Για την τροποποίηση του παραρτήματος της ανωτέρω απόφασης, βλ. άρθρ.2 της με αριθ.15093/947/06/29 Δεκ.2006-19 Ιαν.2007 (ΦΕΚ Β΄30), απόφ. Υπ. Οικονομίας και Οικονομικών-Μεταφορών και Επικοινωνιών, κατωτ.αριθ.40. Άρθρ.7.-Από την εφαρμογή της παρούσας Απόφασης δεν προκύπτει επιβάρυνση σε βάρος του Κρατικού Προϋπολογισμού. 21.Ε.μ.10 Μοτοποδήλατα-Μοτοσυκλέτες

[Source: greek_legal_code_raptarchis | Tokens: 3631]